《茶园十二韵》
宋代·王禹称

勤王修岁贡，晚驾过郊原。蔽芾馀千本，青葱共一园。

芽新撑老叶，土软迸深根。舌小侔黄雀，毛狞摘绿猿。

出蒸香更别，入焙火微温。采近桐华节，生无谷雨痕。

缄縢防远道，进献趁头番。待破华胥梦，先经阊阖门。

汲泉鸣玉甃，开宴压瑶樽。茂育知天意，甄收荷主恩。

沃心同直谏，苦口类嘉言。未复金銮召，年年奉至尊。